*PROJEKTS*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” īstenošanas noteikumi**

Izdoti saskaņā ar Eiropas Ekonomikas zonas
finanšu instrumenta un Norvēģijas finanšu instrumenta
2014.–2021. gada perioda vadības likuma
15. panta 12. punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” (turpmāk – finanšu instrumentu programma) aktivitātes “Inovācijas centri” (turpmāk – aktivitāte)mērķi, pieejamo finansējumu, sasniedzamos rezultātus, finanšu instrumentu programmas apsaimniekotāju (turpmāk – programmas apsaimniekotājs), aģentūru un to pienākumus, iepriekš noteikto projektu (turpmāk – projekts) iesniedzējus, prasības projekta partneriem, atbalstāmās darbības, izmaksu attiecināmības un projekta līguma vienpusēja uzteikuma nosacījumus, kā arī finanšu instrumentu programmas aktivitātes divpusējās sadarbības fonda pasākumu ieviešanas kārtību.

2. Noteikumos lietoti šādi termini:

2.1. donorvalstu programmas partneri – Norvēģijas Pētniecības padome, Norvēģijas Starptautiskās sadarbības un kvalitātes uzlabošanas aģentūra augstākās izglītības jomā un Lihtenšteinas Nacionālā aģentūra starptautiskās izglītības jautājumos;

2.2. finansējuma saņēmējs – projekta iesniedzējs, kura projekta iesniegums ir šajos noteikumos noteiktā kārtībā izvērtēts un apstiprināts;

2.3. inovācijas centrs – struktūra, kura veicina STEM (*Science, Tehnology, Engineering and Mathematics* – zinātne, tehnoloģijas, inženierzinātnes, matemātika) (turpmāk – STEM) jomas zināšanu un prasmju apguvi, attīstību un karjeras STEM jomā izvēli, izstrādājot un īstenojot izglītības programmas, izglītojošas un interaktīvas aktivitātes, demonstrācijas, izstādes, tostarp arī ceļojošas, STEM jomā pirmskolas vecuma bērniem, skolēniem, audzēkņiem, studentiem (turpmāk – izglītojamie) un pedagogiem;

2.4. koprades telpa *(makerspace)* – inovācijas centra koplietošanas telpas, kurā izglītojamie un pedagogi kopīgi vai individuāli apgūst, attīsta un paplašina zināšanas, tostarp arī eksperimentē ar jaunām idejām, lai iegūtu prasmes, veic ideju, zināšanu un prasmju savstarpēju apmaiņu, kā arī izstrādā un īsteno projektus, izmantojot pārvietojamo aprīkojumu un materiālus;

2.5. koprades laboratorija (*makerlab*) – inovācijas centra koplietošanas laboratorija, kurā, izmantojot kopējos materiālus un pārvietojamo aprīkojumu, izglītojamie un pedagogi eksperimentē un izmēģina dažādus ideju risinājumus STEM jomā, apgūstot, attīstot un paplašinot zināšanas un prasmes STEM jomā;

2.6. pārvietojamais aprīkojums – šo noteikumu 5. punktā noteiktā inovācijas centra specializācijas jomas izglītojošajai darbībai nepieciešamās demonstrējumu iekārtas, ierīces vai instalācijas, kuras ir iegādātas vai izgatavotas un izmantotas inovācijas centra izglītības aktivitāšu nodrošināšanai inovācijas centra iekštelpās un ārpus tām;

2.7. projekta iesniedzējs – finanšu instrumentu programmas koncepcijā aktivitātē noteikts projekta iesniedzējs.

3. Aktivitātes mērķis ir apgūt, attīstīt un paplašināt zināšanu un prasmju apguvi STEM jomā un karjeras izvēli STEM jomā, inovācijas centros izstrādājot un nodrošinot izglītības programmas STEM jomā izglītojamajiem un pedagogiem. Aktivitātes sasniedzamie rezultāti norādīti šo noteikumu pielikumā.

4. Aktivitāti īsteno projektu veidā iepriekš noteiktu projektu veidā. Projekta iesniedzēji ir:

4.1. Cēsu novada pašvaldība;

4.2. Daugavpils pilsētas pašvaldība;

4.3. Liepājas pilsētas pašvaldība;

4.4. Ventspils pilsētas pašvaldība.

5. Inovācijas centru specializācija STEM jomās ir šāda:

5.1. Cēsu inovācijas centrs – kosmoss un kosmosa tehnoloģijas;

5.2. Daugavpils inovācijas centrs – uzņēmējdarbība un karjeras STEM jomā attīstība;

5.3. Liepājas inovācijas centrs – vides zinātnes;

5.4. Ventspils inovācijas centrs – dabaszinātnes un informācijas un komunikāciju tehnoloģijas.

6. Projekta partneri ir finanšu instrumentu programmas līgumā noteiktās Latvijas augstākās izglītības iestādes un Norvēģijas zinātnes centri.

7. Projekta izdevumu attiecināmības perioda sākuma datums ir diena, kad Eiropas Ekonomikas zonas finanšu instrumenta un Norvēģijas finanšu instrumenta vadošā iestāde (turpmāk – vadošā iestāde) ir paziņojusi Finanšu instrumenta birojam par programmas apsaimniekotāja lēmumu par projekta iesnieguma apstiprināšanu. Projekta izdevumu attiecināmības perioda beigu datums ir 2024. gada 30. aprīlis.

8. Kopējais aktivitātes finansējums ir 7 774 442 *euro* (turpmāk – aktivitātes finansējums), no kuriem finanšu instrumentu programmas finansējums ir 7 058 824 *euro*, tai skaitā Latvijas valsts budžeta līdzfinansējums 15 procentu apmērā – 1 058 824 *euro* un Norvēģijas finanšu instrumenta līdzfinansējums 85 procentu apmērā – 6 000 000 *euro*. Attiecināmās izmaksas ietver arī finansējuma saņēmēja līdzfinansējumu 10 procentu apmērā –715 618 *euro*.

9. Aktivitātes finansējuma sadalījums ir šāds:

9.1. aktivitātes administratīvajiem izdevumiem – 618 256 *euro,* no kuriemLatvijas valsts budžeta līdzfinansējums ir 15 procentu apmērā – 92 738 *euro* un Norvēģijas finanšu instrumenta līdzfinansējums ir 85 procentu apmērā – 525 518 *euro*;

9.2. Cēsu novada pašvaldības projektam –
1 932 172 *euro.* Projekta kopējās attiecināmās izmaksas, ietverot arī 10 procentus finansējuma saņēmēja līdzfinansējumu, ir 2 146 856 *euro*;

9.3. Daugavpils pilsētas pašvaldības projektam – 1 810 444 *euro*. Projekta kopējās attiecināmās izmaksas, ietverot 10 procentus finansējuma saņēmēja līdzfinansējumu, ir 2 011 605 *euro*;

9.4. Liepājas pilsētas pašvaldības projektam – 887 444 *euro*. Projekta kopējās attiecināmās izmaksas, ietverot 10 procentus finansējuma saņēmēja līdzfinansējumu, ir 986 049 *euro*;

9.5. Ventspils pilsētas pašvaldības projektam – 1 810 508 *euro*. Projekta kopējās attiecināmās izmaksas, ietverot 10 procentus finansējuma saņēmēja līdzfinansējumu, ir 2 011 676 *euro*.

10. Finansējuma saņēmējam avansu izmaksā viena mēneša laikā no līguma par projekta īstenošanu (turpmāk – projekts līgums) noslēgšanas dienas un ne vairāk kā 40 procentus no projektam piešķirtā aktivitātes finansējuma. Projekta īstenošanas laikā projekta līguma noteiktajā kārtībā var paredzēt vairākus avansa maksājumus, ja finansējuma saņēmējs ir pilnā apjomā izlietojis iepriekš izmaksāto avansu.

11. Finanšu instrumentu programmas apsaimniekotājs ir Izglītības un zinātnes ministrija. Programmas apsaimniekotājam ir šādi pienākumi:

11.1. organizēt finanšu instrumentu programmas sadarbības komitejas (turpmāk – sadarbības komiteja), kuru izveido programmas apsaimniekotājs un apstiprina izglītības un zinātnes ministrs, darbu un veikt sadarbības komitejas sekretariāta funkcijas;

11.2. sagatavot aktivitātes divpusējās sadarbības fonda pasākumu plānu un iesniegt to izskatīšanai un apstiprināšanai sadarbības komitejā;

11.3. uzraudzīt aktivitātes divpusējā sadarbības fonda līdzekļu izlietojumu;

11.4. sagatavot finanšu instrumentu programmas starpposma finanšu pārskatus, gada un noslēguma pārskatus;

11.5. sagatavot Norvēģijas finanšu instrumenta līdzekļu pieprasījuma prognozes.

12. Sadarbības komiteju vada programmas apsaimniekotāja pārstāvis. Sadarbības komitejā kā pilntiesīgi locekļi ar balsstiesībām piedalās programmas apsaimniekotāja un donorvalstu programmas partneru pārstāvji, un kā novērotāji – Norvēģijas Ārlietu ministrijas, vadošās iestādes un Finanšu instrumenta biroja pārstāvji. Programmas apsaimniekotājs nodrošina sadarbības komitejas darbību atbilstoši sadarbības komitejas nolikumam, kuru saskaņo donorvalstu programmas partneru pārstāvis un apstiprina izglītības un zinātnes ministrs. Sadarbības komitejas darba valoda ir angļu valoda.

13. Programmas apsaimniekotājs deleģē Valsts izglītības attīstības aģentūrai (turpmāk – aģentūra) šādus pienākumus:

13.1. izstrādāt projektu vērtēšanas nolikumu (turpmāk – vērtēšanas nolikums), kuru pirms apstiprināšanas saskaņo ar programmas apsaimniekotāju un vadošo iestādi;

13.2. uzaicināt projekta iesniedzējus iesniegt projekta iesniegumus;

13.3. izveidot vērtēšanas komisiju projekta iesniegumu atbilstības pārbaudei (turpmāk – vērtēšanas komisija) atbilstoši vērtēšanas nolikumam;

13.4. noslēgt projekta līgumu ar finansējuma saņēmēju;

13.5. veikt projekta uzraudzību, tai skaitā veikt pārbaudes projekta īstenošanas vietās.

14. Vērtēšanas komisijas sastāvā iekļauj:

14.1. kā pilntiesīgus locekļus ar balsstiesībām:

14.1.1. divus Izglītības un zinātnes ministrijas pārstāvjus, kuru amata pienākumos neietilpst programmas apsaimniekotāja funkciju veikšana;

14.1.2. aģentūras pārstāvi;

14.1.3. Vides aizsardzības un reģionālās attīstības ministrijas pārstāvi;

14.1.4. Valsts izglītības satura centra pārstāvi;

14.2. attiecīgās STEM jomas ekspertus ar padomdevēja tiesībām.

**II. Projekta iesniedzēja un finansējuma saņēmēja pienākumi**

15. Projekta iesniedzējs sagatavo projekta iesniegumu atbilstoši nolikumā noteiktajai projekta iesnieguma veidlapai un šo noteikumu 5. punktā noteiktai inovācijas centra specializācijai STEM jomās. Projekta iesniedzējs nodrošina, ka tā projekts ir savstarpēji papildināms ar citiem aktivitātes projektiem, kurus iesniedz šo noteikumu 4. punktā minētie projekta iesniedzēji, un projekta ietvaros īstenojamie pasākumi nedublējas ar citu aktivitātes projektu, kurus iesniedz šo noteikumu 4. punktā minētie projekta iesniedzēji, ietvaros īstenojamiem pasākumiem.

16. Projekta iesniedzēja partneris ir vismaz viena Latvijas augstākās izglītības institūcija vai zinātniskā institūcija un vismaz viens finanšu instrumentu programmas līgumā minētais Norvēģijas zinātnes centrs.

17. Finansējuma saņēmējs nodrošina visu Latvijas reģionu izglītojamo un pedagogu piekļuvi inovācijas centra izglītojošajām un interaktīvajām aktivitātēm, demonstrācijām un izstādēm un citiem izglītojošajiem pasākumiem, kā arī nepieciešamības gadījumā, atbilstoši nolikumam nodrošina transporta un citu ar piekļuvi inovācijas centram saistīto izdevumu segšanu no projektam piešķirtā finansējuma šo noteikumu noteiktajā kārtībā.

**III. Atbalstāmās projekta darbības un izmaksu attiecināmības nosacījumi**

18. Aktivitātes ietvaros ir atbalstāmas šādas darbības:

18.1. izglītības programmu izstrāde izglītojamajiem un pedagogiem zināšanu un prasmju apguvei un attīstībai STEM jomā un karjeras izvēles STEM jomā veicināšanai;

18.2. pedagogu izglītošana STEM jomā un STEM mācību priekšmetu mācīšanas metodikā, lai pilnveidotu pedagogu zināšanas, prasmes un kompetenci;

18.3. praktisko darbnīcu, ārpusskolas pasākumu, zinātnisko nometņu un citu pasākumu organizēšana STEM jomā, kā arī uzņēmējdarbības un inovācijas popularizēšanai, nodrošinot nepieciešamo pārvietojamo aprīkojumu un materiālus;

18.4. koprades telpu un koprades laboratoriju izveide un brīvas pieejas nodrošināšana izglītojamajiem un pedagogiem STEM jomā;

18.5. biznesa ideju attīstības veicināšanas pasākumu organizēšana ar mērķi izskatīt un konsultēt izglītojamajos, to idejas un piesaistīt potenciālos partnerus un investorus STEM jomā;

18.6. regulāra darbnīcu, semināru un apmācību organizēšana izglītojamajiem un pedagogiem, kā arī kopīgu sanāksmju organizēšana uzņēmējiem un izglītojamajiem zināšanu, pieredzes un ideju apmaiņai, tostarp arī prakses iespēju veicināšanai, STEM jomā;

18.7. STEM jomu popularizējošo interaktīvo tematisko, tostarp ceļojošo, izstāžu izveide sadarbībā ar augstākās izglītības institūcijām, profesionālās izglītības iestādēm, zinātniskajām institūcijām vai tautsaimniecības nozares pārstāvjiem;

18.8. inovācijas centra ietekmes uz sabiedrību novērtēšana un STEM jomas, inovāciju un uzņēmējdarbības efektīvākas komunikācijas ierobežojošo faktoru analīze;

18.9. citas darbības, kas veicina zināšanu un pozitīvas attieksmes attīstību STEM jomā izglītojamo un pedagogu vidū, kā arī veicina karjeras STEM jomā izvēli.

19. Finansējuma saņēmējam ir pienākums nodrošināt projekta aktivitāšu īstenošanu inovācijas centra telpās un ārpus tām.

20. Aktivitātes ietvaros ir attiecināmas šādas izmaksas:

20.1. programmas apsaimniekotāja un aģentūras tiešās attiecināmās izmaksas, kas ir tieši saistītas ar aktivitātes īstenošanas administrēšanu, tai skaitā personāla izmaksas divpusējās sadarbības stiprināšanai;

20.2. programmas apsaimniekotāja un aģentūras netiešās attiecināmās izmaksas, tai skaitā izmaksas, kas saistītas ar telpu nomu, komunālo pakalpojumu izmaksas, kancelejas preču un programmatūras iegādes izmaksas, citas izmaksas, kas netieši saistītas ar aktivitātes īstenošanas administrēšanu), kas nepārsniedz 15 procentus no aktivitātes administrēšanas tiešajām attiecināmajām personāla izmaksām;

20.3. projekta attiecināmās izmaksas:

20.3.1. projekta tiešās attiecināmās izmaksas;

20.3.2. projekta netiešās attiecināmās izmaksas.

21. Projekta attiecināmās izmaksas ir izdevumi, kas faktiski ir radušies projekta īstenošanas laikā un kas atbilst šādiem kritērijiem:

21.1. tie ir radušies projekta līgumā norādītā izdevumu attiecināmības periodā;

21.2. tie ir saistīti ar projekta līguma priekšmeta izpildi un ir norādīti detalizētajā projekta budžetā;

21.3. tie ir samērīgi un nepieciešami projekta ieviešanai;

21.4. to vienīgais nolūks ir sasniegt projekta mērķi un gūt plānotos rezultātus atbilstoši saimnieciskuma, efektivitātes un lietderības principiem;

21.5. tie ir identificējami un pārbaudāmi, jo tie ir reģistrēti finansējuma saņēmēja vai tā projekta partnera grāmatvedības dokumentos un noteikti saskaņā ar tās valsts piemērojamajiem grāmatvedības standartiem, kurā ir reģistrēts finansējuma saņēmējs un/vai projekta partneris, un vispārpieņemtajiem grāmatvedības principiem, un tie atbilst piemērojamo nodokļu un sociālās jomas tiesību aktu prasībām.

22. Projekta tiešās attiecināmās izmaksas ir:

22.1. projekta administratīvā un īstenošanas personāla darba izmaksas (atalgojums, kā arī citi normatīvajos aktos noteiktie darba ņēmēja labā veicamie maksājumi, tai skaitā darba devēja valsts sociālās apdrošināšanas iemaksas);

22.2. komandējumu un darba braucienu izmaksas saskaņā ar normatīvajos aktos noteikto kārtību, kādā atlīdzināmi ar komandējumiem saistītie izdevumi;

22.3. ārējo ekspertīžu un pakalpojumu izmaksas;

22.4. pasākumu organizēšanas izmaksas, tai skaitā materiālu izmaksas;

22.5. pārvietojamā aprīkojuma izmaksas, kas nodrošina izglītojošos pasākumus inovācijas centra telpās un ārpus tām, ne vairāk kā 60 procentu apmērā no katra projekta attiecināmajām izmaksām, tai skaitā:

22.5.1. koprades telpu un koprades laboratoriju inventāra, kas atbilst projekta mērķiem un aktivitātēm, izmaksas;

22.5.2. datortehnikas, programatūras, printeru iegādes un uzturēšanas izmaksas ar nosacījumu, ka tie atrodas koprades telpās vai koprades laboratorijās un ir nepieciešami izglītības programmu īstenošanai vai citu izglītības pasākumu nodrošināšanai;

22.5.3. pārvietojamā aprīkojuma iegādes izmaksas, kuras atbilst Eiropas Ekonomikas zonas finanšu instrumenta noteikumu 2014.–2021. gada periodam, ko 2016.gada 22.septembrī pieņēma Norvēģijas Ārlietu ministrija saskaņā ar Līguma starp Norvēģijas Karalisti un Eiropas Savienību par Norvēģijas finanšu instrumentu 2014.-2021.gadam 10.panta 5.punktu, 8.3. panta 1. punkta c) apakšpunkta iegādes noteikumiem;

22.6. pievienotās vērtības nodokļa maksājumi, kas tiešā veidā saistīti ar projektu, ja tos nevar atgūt nodokļu politiku reglamentējošos normatīvajos aktos noteiktajā kārtībā.

23. Projekta netiešās attiecināmās izmaksas nepārsniedz 15 procentus no šo noteikumu 22.1. apakšpunktā minētajām izmaksām. Projekta netiešās attiecināmās izmaksas ir šādas:

23.1. biroja un administratīvās izmaksas;

23.2. tulkojumu, publicitātes un pasākumu organizēšanas izmaksas;

23.3. citas ar projekta īstenošanu saistītās izmaksas, kas nav pretrunā ar šiem noteikumiem un nodrošina projekta mērķa un rezultātu sasniegšanu.

24. Projekta ietvaros nav attiecināmas šādas izmaksas:

24.1. ieguldījumi infrastruktūrā un pamatlīdzekļu iegādē, izņemot šo noteikumu 22.5. apakšpunktā minētās izmaksas;

24.2. zaudējumi, kas radušies valūtas kursa svārstību rezultātā;

24.3. maksas par finanšu transakcijām;

24.4. izmaksas, ko sedz no citiem avotiem;

24.5. naudas sodi, sankcijas un tiesvedības izdevumi;

24.6. visi maksājumi (tai skaitā avansa maksājumi) un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus projekta līgumā noteiktā projekta izdevumu attiecināmības perioda.

**IV. Projekta īstenošanas un projekta līguma**

**vienpusēja uzteikuma nosacījumi**

25. Projekta īstenošanas ilgums ir trīs gadi ar iespēju to pagarināt bez papildu finansējuma piešķiršanas, bet ne ilgāk kā līdz 2024. gada 30. aprīlim.

26. Aģentūrai ir tiesības vienpusēji uzteikt projekta līgumu, ja konstatēts, ka:

26.1. visi projekta izdevumi ir atzīti par neattiecināmām izmaksām;

26.2. nav sasniegts projekta mērķis atbilstoši projekta līgumam;

26.3. projekta īstenošanas laikā projekta līgumā noteiktajā kārtībā un termiņā nav izpildīts aģentūras atkārtoti izteiktajā pieprasījumā norādītais;

26.4. citos gadījumos, kas paredzēti projekta līgumā.

27. Finansējuma saņēmējs un projekta partneris uzkrāj ar projekta īstenošanu saistīto dokumentu oriģinālus vai to atvasinājumus un glabā tos trīs gadus pēc finanšu instrumentu programmas noslēguma pārskata apstiprināšanas.

28. Finansējuma saņēmējs nodrošina projekta rezultātu saglabāšanu un ilgtspēju projekta līgumā noteiktajā kārtībā un termiņā.

29. Finansējuma saņēmējs projekta līgumā noteiktā kārtībā un termiņā informē aģentūru par jebkurām izmaiņām un apstākļiem, kas var negatīvi ietekmēt projekta īstenošanu.

30. Finansējuma saņēmējs iesniedz aģentūrai projekta starpposma pārskatu projekta līgumā noteiktajā kārtībā un termiņā.

31. Finansējuma saņēmējs nodrošina šo noteikumu 2.6. apakšpunktā minētā pārvietojamā aprīkojuma drošu uzstādīšanu un lietošanu atbilstoši ražotāja noteikumiem un spēkā esošo normatīvo aktu prasībām.

32. Finansējuma saņēmējs slēdz partnerības līgumu ar katru projekta partneri un pirms projekta līguma parakstīšanas ar aģentūru iesniedz to aģentūrai, kas pārbauda tā atbilstību šo noteikumu 33. punktā noteiktajam.

33. Partnerības līgumā iekļauj noteikumus par:

33.1. pušu pienākumiem un tiesībām;

33.2. finanšu sadali starp pusēm, vienlaikus norādot, par kuriem izdevumiem projekta partneris var saņemt atmaksu no projekta budžeta;

33.3. projekta netiešo attiecināmo izmaksu maksimālo apmēru un to aprēķināšanas metodi;

33.4. valūtas maiņu izdevumiem un to atmaksāšanu;

33.5. projekta partnera revīzijām;

33.6. projekta partnera detalizētu budžetu;

33.7. strīdu izšķiršanu.

34. Partnerības līgumu izstrādā un paraksta angļu valodā.

35. Uz projekta partnera attiecināmajiem izdevumiem attiecas tie paši noteikumi, kas būtu spēkā gadījumā, ja šie izdevumi būtu radušies finansējuma saņēmējam.

36. Finansējuma saņēmēji regulāri savstarpēji sadarbojas projekta īstenošanas laikā, koordinējot projektos plānotās darbības un to saturu.

**V. Finanšu instrumentu programmas divpusējās sadarbības fonda ieviešanas pasākumi**

37. Saskaņā ar Saprašanās memorandu starp Norvēģijas Karalisti un Latvijas Republiku finanšu instrumentu programmas aktivitātē paredzēto divpusējās sadarbības iniciatīvu īstenošanai ir piešķirti 50 000 *euro* (turpmāk – aktivitātes divpusējās sadarbības fonda finansējums), kas ir Norvēģijas finanšu instrumenta līdzfinansējums 100 % apmērā.

38. Aktivitātes divpusējās sadarbības fonda finansējuma ietvaros ir atbalstāmi šādi pasākumi:

38.1. projekta iesniedzēja un tā potenciālā Latvijas projekta partnera pārstāvju mācību, pieredzes apmaiņas un sadarbības plānošanas vizītes Norvēģijā;

38.2. potenciālā Norvēģijas projekta partnera vizītes Latvijā, lai apspriestu un izstrādātu kopējas projekta aktivitātes, sniegtu atbalstu projekta iesniedzējam projekta iesnieguma sagatavošanā;

38.3. aģentūras organizēt pasākumi finansējuma saņēmēju un to projekta partneru pieredzes un projektu rezultātu izplatīšanai.

39. Par aktivitātes divpusējās sadarbības fonda finansējuma ietvaros īstenojamo pasākumu pieteikumu apstiprināšanu vai noraidīšanu, programmas apsaimniekotājs lemj sadarbības komitejā nolikumā noteiktajā kārtībā.

40. Programmas apsaimniekotājs izstrādā un sadarbības komiteja apstiprina aktivitātes divpusējās sadarbības fonda finansējuma ietvaros īstenojamo pasākumu pieteikumu iesniegšanas, izskatīšanas un norēķinu veikšanas kārtību.

41. Šo noteikumu 38.1. un 38.2. apakšpunktā minēto pasākumu īstenošanai aģentūra slēdz līgumu ar projekta iesniedzēju vai potenciālo Norvēģijas projekta partneri un veic norēķinus atbilstoši šajā līgumā noteiktajai kārtībai.

42. Šo noteikumu 38.1. un 38.2. apakšpunktā minēto pasākumu izmaksas ir attiecināmas no 2019. gada 1. marta.

43. Programmas apsaimniekotājam ir tiesības iesniegt argumentētu priekšlikumu divpusējās sadarbības fonda komitejai ar mērķi saņemt papildu finansējuma no divpusējās sadarbības fonda, pirms tam priekšlikumu apstiprinot sadarbības komitejā.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Jansone 6704787

Antra.Jansone@izm.gov.lv